Seminaril tõdeti, et keskkonnakaitse ja põllumajanduse puhul tegemist kahe vastastikku kasuliku tegevusega ning põllumeestel on kasulik suurendada oma teadmisi sellest, kuidas on ökosüsteemi eduka toimimise kaudu võimalik majanduslikult tulutoovalt põldu harida ja loomi pidada. Samuti aitab see parandada põllumajanduse mainet ühiskonnas ja näidata põllumajandust avalikkusele veidi teisest küljest kui üksnes toidu tootmine.    Euroopa Looduskaitsekeskuse,  Põllumajandusuuringute Keskuse ja Põllumajandusministeeriumi koostöös korraldatud kahepäevane rahvusvaheline keskkonnasõbraliku põllumajanduse alane seminar toimus FAB (European Learning Network on Functional AgroBiodiversity) teabevõrgustiku projekti raames ning sellel arutlesid Läänemere-äärsete riikide teadlased, põllumajandusorganisatsioonide esindajad ja poliitikakujundajad põllumajanduse ja elurikkuse vastastikust kasu suurendavate tegevuste üle.